Constat că procesul de tîmpeală generalizată devine parcă tot mai accelerat, nu de la un an la altul, cum se întîmpla cîndva, ci parcă de la o zi la alta, ceea ce nu reprezintă neapărat o formă de progres. În puținele minute cît am avut la dispoziție zilnic în ultima perioadă, am umplut pagină după pagină în agenda rezervată acestei rubrici, ajungînd cu scrisul pînă pe la jum`atea lui iunie! Selectez pentru azi cîteva indiscutabil capodopere.
Prima este una scrisă, în partea de jos a ecranului, pe 9 februarie, ați ghicit!, la România TV: "Scandalul PLEOȘNIȚELOR ia amploare"! Nu aș vrea să speculez asupra numărului de trimestre/ semestre absolvite de autorul scriiturii (fiindcă o clasă întreagă, cap-coadă, e greu de presupus că a reușit), ci doar să mă întreb de ce n-a fost consecvent pînă la capăt, să fi scris totul după aceeași regulă proprie, astfel: "Scandalul PLEOȘNIȚELOR ia AMPLEOARE".
De la aceeași instituție, pe care nu mă pot împiedica să o încadrez în mintea mea într-o categorie similară cu aceea a școlilor ajutătoare, ea fiind, după mine, un soi de "televiziune ajutătoare", ne este trimis în case, prin ecran, mai des decît am merita, un flăcău care pare a avea doar rolul de a-l scoate de deștept, exclusiv prin comparație, pe colegul său Victor Vreme. E vorba de Mădălin Puiu, a cărui zicere de pe 25 februarie, la ora 12:19, este năucitoare: "Acest bărbat a ridicat cu platforma APROXIMATIV TREI MAȘINI". Mă gîndesc că poți aproxima în preajma lui trei doar dacă vorbești despre aproximativ trei galaxii care ar putea cuprinde nu știu cîte miliarde de stele. Dar cînd e vorba de niște mașini, cum mă-sa vine? Aproximativ trei, adică două sau patru!? După ce m-am mai gîndit, mi-a ieșit totuși, dar numai contextual. Ia priviți: "Dl. Mădălin Puiu are aproximativ trei clase, adică două!". Așa-i că, vorba altui analfabet funcțional, "face sens"!?
De final, o reclamă de la KFC, difuzată pe mai multe posturi tv: "Poți cîștiga 1.000 de BUCKET-uri pe săptămînă!". Frați români, "bucket" e un cuvînt pe limba lui Joe Biden, cu care sigur se înrudește neisprăvitul de autor al reclamei care, lovit și el de amnezie, a uitat de românescul "găleată"!